Laat sy Liefde jou Lei: Uit die boks-God! - www.bybelkennis.co.za
Laat sy Liefde jou Lei: Uit die boks-God! – Milanie Vosloo
Uit die boks-God
“As julle My maar net gehoorsaam en toelaat dat Ek julle help, en sal julle baie hê om te eet.” Jesaja 1:19
Ons God is onvasgryplik. Geen mens sal ooit op hierdie aarde in staat wees om sy volle lof en heerlikheid te begryp en na waarde te besing nie. Want God ís wat Hy ís: Hy is die almagtige Heerser van die wêreld. Maar meer as dit, is ons Here ook die Koning van die Liefde. Daarom is Hy in staat om sondaars soos ons herhaaldelik te vergewe. Ondanks ons gebrokenheid en sondegeneigdheid stort Hy daagliks maar net weer en weer sy vergifnis, aanvaarding en onvoorwaardelike liefde oor ons.
Israel, die volk van God, het ‘n duisend maal hul rug op Hom gedraai. En ja, daar was kere wat Hy woedend en teleurgestel was oor hulle ontrou en hulle gestraf het. Maar telkemale lees ons hoe Hy in sy groot ontferming hulle weer in sy hart ingenooi het met woorde soos:
“Kom nou, laat ons die saak uitpraat … Maak nie saak hoe diep die vlek van julle sonde is nie, Ek kan dit verwyder: Ek kan julle skoon maak soos sneeu wat pas geval het. Selfs al is die vlek so rooi soos purper; Ek kan julle wit maak soos wol.” (Jesaja 1:18)
God sit nie mense in boksies met etikette wat sê: “Sondaar”; “Heilige”; “Satanskind” of “Mý kind” nie. Sy liefde is álmal-insluitend. Dis jóú-insluitend!
Dankie Meester, dat U keer op keer vir my sê: “Jy is en sal altyd my kosbare kind bly!”